**Pravilnik natečaja »Postani model«**

Opredelitev tekmovanja

**1. člen: OPREDELITEV IN NAMEN**

Ta pravilnik opredeljuje sodelovanje in potek natečaja »Postani model na Europarkovem virtualnem tednu mode«, ki ga organizira Europark d.o.o., Šmartinska cesta 152 g, 1000 Ljubljana (v nadaljevanju organizator) v sodelovanju z zunanjimi partnerji.

Namen natečaja je ponuditi platformo vsem, ki se želijo preizkusiti v svetu mode v vlogi modela. Europark odpira novim modnim talentom vrata v svet mode z možnostjo začetka nove kariere v modni industriji v sodelovanju z modno agencijo ZTModels.

 **2. člen: POTEK NATEČAJA**

Modni natečaj poteka od 28. 8. do 9. 9. 2020.

Razdeljen je na dve fazi:

(1) zbiranje prijav prek spletne strani [www.europark.si](http://www.europark.si) ter

(2) glasovanje na Facebook profilu Europark.

Zbiranje prijav poteka na spletni strani [www.europark.si](http://www.europark.si) od 28. 8. do 6. 9. 2020 prek prijavnice natečaja. Strokovna komisija do 7. 9. 2020 pripravi izbor finalistov (20 žensk, 20 moških, 5 otrok), ki se uvrstijo v drugo fazo natečaja. Pripravi se zapisnik o izboru, na podlagi katerega se kandidate obvesti o uvrstitvi v naslednji krog tekmovanja.

Fotografije finalistov (20 moških in 20 žensk) se objavijo v albumu fotografij na Facebook strani Europark Maribor (@Europark.Maribor), kjer se prek glasovanja z všečki (»Like«) izbere TOP 10 žensk in TOP 10 moških, ki bodo sodelovali na Europarkovem virtualnem tednu mode. Glasovanje na družbenem omrežju Facebook poteka od 7. 9. do 9. 9. 2020. Po preteku glasovanja komisija pripravi zapisnik in obvesti zmagovalce natečaja.

Izjema so otroci (5), ki se na Europarkov virtualni teden mode uvrstijo neposredno na osnovi izbora strokovne komisije (brez glasovanja na družbenem omrežju Facebook).

Organizator si pridržuje pravico do spremembe terminov posamezne faze tekmovanja.

**3. člen: OBJAVA NATEČAJA**

Modni natečaj je objavljen na spletni strani [www.europark.si](http://www.europark.si). Poleg na navedeni spletni strani se natečaj komunicira tudi na družbenih omrežjih Europark Maribor, na materialih v nakupovalnem središču ter v morebitnih drugih publikacijah in materialih namenjenih promociji in obveščanju ciljne publike.

**4. člen: NAGRADA**

Z zmago v natečaju sodelujoči dobijo možnost sodelovanja na Europarkovem virtualnem tednu mode, ki ga prireja organizator natečaja. Sodelujoči se zavezuje, da bo v primeru izbora/zmage pripravljen sodelovati na profesionalnem modnem fotografiranju, ki ga v času od 10. 9. do 20. 9. 2020 organizira organizator v prostorih Europarka.

Zmagovalci natečaja bodo tudi imeli možnost podpisati pogodbo o dolgoročnem sodelovanju z modno agencijo ZTModels.

Potek NATEČAJA

**5. člen: PRIJAVA**

Na modni natečaj se lahko prijavi vsak, ki želi sodelovati na virtualni modni reviji organizatorja. Na modni natečaj se lahko prijavijo tudi otroci, starejši od 3 let.

Prijava v celoti poteka prek spleta, na spletni strani [www.europark.si](http://www.europark.si). Sodelujoči na spletni strani izpolni prijavni obrazec, v katerem mora navesti svoje osebne podatke (ime in priimek, naslov in kraj bivanja, e-poštni naslov, telefonska številka, starost) ter dodatne informacije za lažjo organizacijo natečaja (konfekcijska številka, številka obutve). K prijavi mora dodati dve svoji fotografiji, ki nista starejši od enega meseca – fotografijo obraza in fotografijo cele postave. Prijava se šteje za popolno in veljavno, ko so izpolnjeni vsi obvezni podatki v prijavnici in sta priloženi dve fotografiji, ki ustrezata danim navodilom (se na njih dobro vidi obraz/cela postava sodelujočega). Za otroke lahko prijavnico izpolni tudi starš ali skrbnik.

V kolikor se na modni natečaj prijavljajo otroci in mladostniki, mlajši od 18 let, morajo poleg izpolnjene prijavnice organizatorju posredovati tudi podpisano izjavo starša oziroma skrbnika, ki dovoljuje prijavo v natečaj. S podpisom izjave starši ali skrbniki potrjujejo, da se strinjajo s tem pravilnikom in se odpovedujejo vsem zahtevkom proti organizatorju, ki niso v skladu s tem pravilnikom. Izjava vključuje tudi strinjanje starša z nastopom otroka na Europarkovem virtualnem modnem tednu, snemanjem oziroma fotografiranjem otroka ter objavo posnetkov in nekaterih osebnih podatkov na spletni stani, družbenih omrežjih in drugih medijih organizatorja. Za otroke, stare 15 let in več, izjava vključuje tudi strinjanje starša glede objave fotografij otroka v sklopu glasovanja na Facebook strani organizatorja.

V končnem izboru bodo upoštevane samo popolne prijave. Nepopolne prijave bodo izključene iz nabora sodelujočih in ne bodo posredovane strokovni komisiji v pregled in izbor.

Skrajni rok za prijavo na modni natečaj je 6. 9. 2020. Kasnejše prijave bodo obravnavane kot neveljavne in ne bodo vključene v končni izbor.

Sodelujoči soglaša, da se njegove fotografije lahko objavijo na spletni strani in/ali družbenih omrežjih organizatorja brez predhodne najave oziroma ponovne potrditve strinjanja objave.

Vsi zbrani osebni podatki so hranjeni in uporabljeni v skladu z veljavno zakonodajo varstva osebnih podatkov. Sodelujoči morajo za prijavo na modni natečaj biti državljani Republike Slovenije s stalnim bivališčem v Republiki Sloveniji.

**6. člen: PREKLIC SODELOVANJA**

Sodelujoči lahko kadarkoli v času trajanja natečaja prekličejo svoje sodelovanje tako, da pošljejo sporočilo na e-poštni naslov marketing@europark.si. Po prejemu tega sporočila se sodelujočega izloči iz nagradnega natečaja.

**7. člen: IZBOR FINALISTOV**

Po zaključku prijav strokovna komisija opravi pregled vseh prijavljenih kandidatov in naredi izbor finalistov.

Komisija izbere

1. 20 žensk (16 let in več),
2. 20 moških (16 let in več) in
3. 5 otrok (3 – 15 let)

 ki se uvrstijo v finalni izbor.

Pri izboru finalistov komisija ocenjuje in upošteva:

* Splošni videz sodelujočega na fotografijah
* Prepričljivost nastopa na fotografiji, fotogeničnost
* Raznolikost znotraj finalnega izbora (raznolikost izbranih modelov)

V kolikor strokovna komisija glede odločitev ni enotna odloča po načelu večine. Izbor komisije je dokončen. Ugovor na izbor komisije ni mogoč.

**8. člen: KOMISIJA**

Strokovno komisijo sestavljajo:

* Simona Mandl
* Petra Romih
* Špela Štamol
* Žiga Trkulja

**9. člen: IZBOR ZMAGOVALCEV NATEČAJA**

**Za kategorijo otrok (starost od 3 do 15 let)** končni izbor zmagovalcev opravi strokovna komisija. Finalni izbor 5 otrok, ki ga naredi komisija, predstavlja 5 zmagovalcev, ki sodelujejo na virtualni modni reviji.

**V kategoriji odraslih (starost 16 let in več)** se končni izbor zmagovalcev izvede prek glasovanja na družbenem omrežju Facebook. Fotografije vseh sodelujočih iz finalnega izbora komisije (20 žensk, 20 moških) se objavijo v albumu na Facebook strani Europark Maribor (@Europark.Maribor). Uporabniki Facebooka za svojega favorita glasujejo z všečki pod posameznimi fotografijami. Vsak klik na gumb »Všeč mi je« (ang. »Like«) pod objavljeno fotografijo se šteje kot en glas za kandidata.

Glasovanje na družbenem omrežju Facebook poteka od 7. 9. do 9. 9. 2020 (do 14:00 ure). Po zaključku tega obdobja se naredi pregled prejetih glasov za vsakega kandidata. Izbranih 10 žensk in 10 moških z največjim številom glasov se uvrsti v TOP 10 žensk in TOP 10 moških, ki si zagotovijo sodelovanje na virtualni modni reviji v Europarku.

Pri štetju glasov se upoštevajo zgolj všečki pod originalno objavljeno fotografijo v albumu na Facebook strani Europark Maribor. Všečki pod morebitnimi deljenimi objavami na drugih Facebook straneh ali profilih se ne upoštevajo, prav tako se ne upoštevajo všečki pod isto fotografijo, ki je objavljena na drugih Facebook straneh ali profilih (npr. na profilu sodelujočega).

Glasovanje na Facebook stani Europark je povezano tudi z nagradno igro, ki pa ni predmet tega pravilnika. Več o nagradni igri ter pravila in pogoje sodelovanja poiščite na družbenih omrežjih Europark.

**10. člen: OBVEŠČANJE ZMAGOVALCEV**

Zmagovalci modnega natečaja bodo o zmagi obveščeni prek elektronske pošte na e-poštni naslov, ki so ga navedli v prijavnici. Organizator lahko v primeru neodzivnosti na elektronsko pošto zmagovalca kontaktira tudi drugače (npr. prek telefona).

Organizator bo v obvestilu o zmagi na natečaju vključil tudi vse potrebne informacije glede same udeležbe na modni reviji. To vključuje med drugim točen datum in uro snemanja/fotografiranja, lokacijo ter morebitna druga navodila za udeleženca modne revije.

**POTEK EUROPARKOVEGA VIRTUALNEGA TEDNA MODE**

**11. člen: TERMIN IN LOKACIJA MODNE REVIJE**

Snemanje za virtualno modno revijo bo potekalo predvidoma med 10. in 20. 9. 2020 v prostorih Europarka.

Sodelujoči se zavezuje, da bo v primeru zmage na natečaju na voljo za fotografiranje v navedenem terminu.

Prevoz na modno snemanje in morebitne druge stroške, ki se pojavijo v povezavi z udeležbo na Europarkovem virtualnem tednu mode, krije udeleženec sam. Organizator ni dolžan udeležencu povrniti kakršnekoli stroške, ki so pri tem nastali (npr. kilometrina, vozovnica za avtobus ipd.).

**12. člen: ODPOVED SODELOVANJA**

V kolikor se sodelujoči ne želi ali ne more udeležiti snemanja, strokovna žirija k udeležbi povabi naslednjega kandidata na seznamu (po izboru komisije za otroke, po številu glasov za odrasle). Z odpovedjo sodelovanja na snemanju se kandidat odpove vsem prednostim, ki jih udeležba prinaša (profesionalno fotografiranje, izkušnja na modni reviji, sodelovanje z modno agencijo itd.). V tem primeru je organizator prost vseh obveznosti do sodelujočega in sodelujoči ne more uveljavljati nobenega zahtevka do organizatorja oziroma Europarkovega virtualnega tedna mode.

**13. člen: ZAHTEVKI IN AVTORSKE PRAVICE**

Vsi nastopi sodelujočih na modni reviji so prostovoljni. Udeleženec se odpoveduje vseh zahtevkov do organizatorja, ki bi izhajali iz prijave in udeležbe na Europarkovem virtualnem tednu mode.

Prav tako udeleženec nima pravice zahtevati honorarja ali avtorskih pravic za opravljeno fotografiranje. Posnete fotografije so last organizatorja in jih lahko uporablja v lastne promocijske namene, za objave v medijih in morebitne druge dejavnosti v zvezi z modno revijo brez posebnega dodatnega dovoljenja sodelujočega. Vsa gradiva se hranijo v arhivu organizatorja.

Končne določbe

**14. člen: VELJAVA**

Ta pravilnik začne veljati dne 28. 8. 2020 in velja do zaključka modnega natečaja.

V kolikor ta pravilnik ne ureja določenega segmenta natečaja, lahko organizator uporabi tudi splošno prakso in običaje.

Pravila so obvezujoča za organizatorja, vse zaposlene in druge osebe, ki so kakorkoli povezane z natečajem in njegovo izvedbo, ki je predmet tega pravilnika, ter za udeležence natečaja, ki s potrditvijo teh pravil soglašajo z njimi.

Organizator si pridržuje pravico do spremembe pravilnika med potekom modnega natečaja.

O vseh spremembah in novostih bo organizator udeležence sproti obveščal z objavami na spletni strani in po potrebi prek e-poštnega naslova, ki so ga sodelujoči navedli ob prijavi.

**15. člen: ZAUPNOST, VAROVANJE IN UPORABA OSEBNIH PODATKOV**

Organizator bo osebne podatke skrbno varoval, skladno z Zakonom o varstvu osebnih podatkov (ZVOP-1) (Ur. l. RS, št 94/2007-UPB1), Zakonom o elektronskih komunikacijah (ZEKom) (UR. l. RS, št. 13/2007-UPB1, 110/2009) in Splošno uredbo o varstvu podatkov (v nadaljevanju GDPR).

V skladu z GDPR sme upravljavec osebnih podatkov obdelovati osebne podatke, če je podana osebna privolitev posameznika. Osebna privolitev je prostovoljna izjava volje posameznika, da se lahko njegovi osebni podatki obdelujejo za določen namen, ki jo uporabnik potrdi v sklopu oddaje prijave v natečaj in strinjanjem s splošnimi pogoji natečaja.

Splošni pogoji nagradne igre vključujejo tudi sledečo izjavo:

"Potrjujem, da sem seznanjen/a s pravili natečaja. Dovoljujem, da podjetje Europark moje osebne podatke uporabi za namene izvedbe tega natečaja. Soglasje za obdelavo osebnih podatkov lahko kadarkoli prekličem s pisno zahtevo, poslano po elektronski pošti na naslov marketing@europark.si ali po pošti na Europark d.o.o., Šmartinska cesta 152 g, 1000 Ljubljana. Natečaj traja od 28. 8. do 9. 9. 2020."

Organizator bo v vlogi upravljavca osebne podatke, ki jih pridobi od sodelujočih, uporabljal izključno za naslednje namene:

* izvedbo natečaja v vseh vidikih
* obveščanje nagrajencev o rezultatu natečaja
* objave zmagovalcev na spletni strani in družbenih omrežjih organizatorja

Organizator zbrane osebne podatke obdeluje in varuje v skladu z veljavno zakonodajo s področja varstva osebnih podatkov. Pri izvajanju natečaja bo vse osebne podatke skrbno varoval in dovolil dostop do njih izključno zaposlenim, ki so se obvezali k ustreznim obvezam zaupnosti.

Vsi podatki bodo hranjeni v bazi podatkov podjetja Europark in/ali pri pogodbenih obdelovalcih osebnih podatkov. Organizator bo zagotovil, da se osebni podatki posameznika obdelujejo izključno za namene izvajanja tega natečaja.

Organizator osebnih podatkov ne bo prenašal ali obdeloval izven Evropskega gospodarskega prostora (EGP) brez skladnosti s Standardnimi pogodbenimi določili o varstvu podatkov (ali drugimi podobnimi določili, ki bi jih lahko sčasoma potrdila Evropska Komisija).

Organizator pridobljenih osebnih podatkov v nobenem primeru ne bo posredoval ali razkril tretjim osebam. Pridobljeni osebni podatki se hranijo v skladu z zakonskim rokom ali do preklica hrambe osebnih podatkov s strani sodelujočega.

Sodelujoči je seznanjen, da:

* lahko zahteva vpogled v svoje osebne podatke
* lahko zahteva popravek netočnih osebnih podatkov
* lahko zahteva izbris osebnih podatkov (pravica do pozabe), če so izpolnjene predpostavke iz člena 17 GDPR predvsem pa v primeru preklica privolitve pridobljene za obdelavo osebnih podatkov za namene tega natečaja
* lahko zahteva omejitev obdelave osebnih podatkov
* lahko zahteva brezplačni prenos osebnih podatkov v strukturirani, splošno uporabljani in strojno berljivi obliki
* lahko vloži pritožbo pri nadzornem organu, v primeru če meni, da obdelava osebnih podatkov krši Splošno uredbo o varstvu podatkov

Posameznik lahko vloži zahtevek za uveljavitev pravic iz prejšnjega odstavka ali pridobi dodatne informacije v zvezi z obdelavo in varovanjem osebnih podatkov pri pooblaščeni osebi za varstvo podatkov preko elektronskega naslova marketing@europark.si ali na naslovu Europark d.o.o., Šmartinska cesta 152 g, 1000 Ljubljana. Posameznik lahko pritožbo na obdelavo osebnih podatkov, ki ni skladna s temi splošnimi pogoji natečaja, vloži pri Informacijskemu pooblaščencu RS.

**16. člen: DOSTOPNOST PRAVIL**

Ta pravila so dostopna na spletni strani natečaja.

**17. člen: REKLAMACIJE IN PRITOŽBE**

Vse pritožbe in reklamacije v zvezi z izvedbo natečaja rešuje organizator. V primeru utemeljenih pritožb se organizator zavezuje, da jih bo odpravil v čim krajšem času in o tem obvestil sodelujočega oziroma po potrebi tudi druge udeležence.

**18. člen: ODPOVED NATEČAJA**

Organizator se zavezuje, da bo naredil vse, kar je v njegovi moči, da bo natečaj korektno izpeljan, odgovornost pa ne vključuje primerov višje sile. V primeru okoliščin, na katere organizator ne more vplivati (višja sila, logistične ovire, tehnične težave), organizator lahko odpove natečaj. O tem mora obvestiti udeležence. V takšnem primeru udeležencem ne odgovarja za nastalo škodo. Odločitev organizatorja o vseh vprašanjih v zvezi z natečajem oziroma uporabo pravil je dokončna in velja za vse udeležence.

**19. člen: REŠEVANJE SPOROV**

Organizator si bo prizadeval vse spore, ki bi nastali v zvezi s tem pravilnikom in izvedbo natečaja reševati na miren in sporazumen način. V kolikor to ne bo mogoče, je pristojno sodišče v Ljubljani.

Vprašanja in dodatne informacije v zvezi z natečajem lahko naslovite na elektronski naslov: marketing@europark.si.

Ljubljana, 28. 8. 2020

Europark d. o. o.